Document ID: 32018D1961

Reference:
12.12.2018
HU
Az Európai Unió Hivatalos Lapja
L 315/35
A BIZOTTSÁG (EU) 2018/1961 HATÁROZATA
(2018. december 11.)
a személyes adatok kezelése tekintetében az érintettek tájékoztatására és egyes jogok korlátozására vonatkozó belső szabályok megállapításáról
A BIZOTTSÁG,
tekintettel az Európai Unió működéséről szóló szerződésre és különösen annak 249. cikke (1) bekezdésére,
mivel:
(1)
Az (EU, Euratom) 2018/1046 európai parlamenti és tanácsi rendelet (1) értelmében mindegyik uniós intézménynek létre kell hoznia egy belső ellenőri feladatkört, amelyet a vonatkozó nemzetközi szabványoknak megfelelően kell ellátni. A belső ellenőrzési tevékenységeket a Bizottságban a 2000. április 11-én létrehozott Belső Ellenőrzési Szolgálat (a továbbiakban: a Szolgálat) végzi. A Szolgálat olyan decentralizált uniós ügynökségeknél és más autonóm szerveknél is végez belső ellenőrzési tevékenységeket, amelyek az uniós költségvetésből hozzájárulásokat kapnak.
(2)
A Szolgálat a belső ellenőrzési tevékenységeket az (EU, Euratom) 2018/1046 rendelet 117–123. cikkével és a működési szabályzattal (2) összhangban végzi. E tekintetben a Szolgálat teljes függetlenséget élvez, illetve teljes körű és korlátlan hozzáférést kap a belső ellenőrzési tevékenységéhez szükséges valamennyi információhoz az adott uniós intézmény minden tevékenységével és szervezeti egységével kapcsolatban.
(3)
A Szolgálat tanácsot ad a Bizottság egyéb szervezeti egységeinek, a végrehajtó ügynökségeknek, valamint az Unió decentralizált ügynökségeinek és más olyan önálló szerveknek, amelyek az uniós költségvetésből hozzájárulásokat kapnak arra vonatkozóan, hogy miként kell kezelni a kockázatokat, azaz minden olyan eseményt vagy kérdést, amely bekövetkezhet, és hátrányosan befolyásolhatja a Bizottság politikai, stratégiai és operatív céljainak elérését, továbbá a Szolgálat független véleményt ad ki az irányítási és kontrollrendszerek minőségéről, valamint ajánlásokat ad ki a műveletek végrehajtási feltételeinek javítása és a hatékony és eredményes pénzgazdálkodás előmozdítása érdekében, az (EU, Euratom) 2018/1046 rendelet 117–123. cikkének megfelelően. Ezért a Szolgálat belső ellenőrzési tevékenységei jellemzően nem természetes személyekre irányulnak. Mindazonáltal elkerülhetetlen, hogy tevékenységei során az (EU) 2018/1725 európai parlamenti és tanácsi rendelet (3) 3. cikkének 1. bekezdése szerinti személyes adatok adatkezelés tárgyát képezzék. A Szolgálat által végzett belső ellenőrzési tevékenységek közé tartozik a belső irányítási rendszerek alkalmasságának és hatékonyságának, valamint a szervezeti egységek által a szakpolitikák, programok és intézkedések végrehajtása tekintetében nyújtott teljesítménynek felmérése, illetve a minden egyes költségvetés-végrehajtási műveletre alkalmazandó belső kontroll- és ellenőrzési rendszerek hatékonyságának és eredményességének értékelése. Ezek a tevékenységek biztosítják az Unió és a tagállamok fontos gazdasági és pénzügyi érdekeinek védelmét. A Szolgálat az adatkezelési műveletek adatkezelője, amelyeket a költségvetési rendelet 118. cikkének és 119. cikke (2) bekezdésének megfelelően hajt végre.
(4)
A Bizottságnál és annak végrehajtó ügynökségeinél, illetve a decentralizált uniós ügynökségeknél és más autonóm szerveknél végzett belső ellenőrzési tevékenységek formájukban és tartalmukban egyaránt sokfélék lehetnek, a biztosíték (beleértve a kockázatértékeléseket) és szaktanácsadás nyújtásán át a korlátozott hatókörű felülvizsgálatig és a nyomonkövetési feladatokig.
(5)
A 2018. november 21-én frissített működési szabályzatának (C(2018)7707) megfelelően az Ellenőrzésfelügyeleti Bizottság egy tanácsadó testület (4), amely segíti a Bizottságot a Szerződések és egyéb jogszabályok [(EU, Euratom) 2018/1046 rendelet] értelmében fennálló kötelezettségek teljesítésében azáltal, hogy biztosítja a Belső Ellenőrzési Szolgálat függetlenségét, ellenőrzi a belső ellenőrzési tevékenység minőségét, és biztosítja, hogy a belső és külső ellenőrzés ajánlásait a Bizottság szolgálatai megfelelően figyelembe vegyék, illetve hogy a szolgálatok megfelelő nyomon követésben részesüljenek. Ezáltal az Ellenőrzésfelügyeleti Bizottság elősegíti, hogy tovább javuljon a Bizottság eredményessége és hatékonysága céljainak elérése tekintetében, és hozzájárul ahhoz, hogy a biztosi testület áttekintéssel rendelkezzen az Európai Bizottság irányítása, kockázatkezelése és belső ellenőrzési gyakorlatai fellett. Az Ellenőrzésfelügyeleti Bizottság az adatkezelési művelet(ek) adatkezelője, amelye(ke)t a költségvetési rendelet 123. cikkének megfelelően hajt végre.
(6)
Az (EU, Euratom) 2018/1046 rendelet 118. cikke és 119. cikkének (2) bekezdése szerinti tevékenységei céljára – függetlenül attól, hogy saját kezdeményezésre vagy a kapott információk alapján jár-e el – a Bizottság olyan személyes adatokat kezel, amelyeket jogi személyektől, természetes személyektől, tagállamoktól, valamint a nemzetközi testületektől és szervezetektől kap vagy kér be. Az ilyen jellegű belső ellenőrzési tevékenységek során a Szolgálat nyilvánosan hozzáférhető forrásokból, anonim forrásokból vagy azonosított, személyazonosságuk védelmét igénylő forrásokból származó kapott vagy bekért személyes adatokat is kezelhet.
(7)
A Bizottság másfelől személyes adatokat cserélhet az uniós intézményekkel, testületekkel, hivatalokkal és ügynökségekkel, a tagállamok illetékes hatóságaival, illetve – a Bizottság megfelelő nemzetközi vagy együttműködési megállapodásának keretében – harmadik országokkal és nemzetközi szervezetekkel.
(8)
Belső ellenőrzési tevékenység keretében végzett, személyes adatok kezelésével kapcsolatos tevékenységekre az (EU) 2018/1725 rendelet 3. cikkének 3. pontjának értelmében a hivatalos bizottsági eljárás megindítását megelőzően is sor kerülhet, és azok az ellenőrzési tevékenység teljes folyamata során, sőt az ellenőrzési tevékenység hivatalos lezárása után is folytatódhatnak (például az ajánlások végrehajtásának nyomon követése miatt, vagy azért, hogy a Bizottság felmérje az új belső ellenőrzési tevékenységek megindításának szükségességét).
(9)
A Bizottság által kezelt személyes adat kategóriái lehetnek például azonosító adatok, kapcsolattartási adatok, szakmai adatok, valamint a tevékenység tárgyához kapcsolódó vagy azzal kapcsolatba hozott adatok. Az ilyen kategóriákba tartozó személyes adatokat biztonságos elektronikus környezetben tárolják, hogy megakadályozzák az adatokhoz való jogosulatlan hozzáférést vagy az adatok továbbítását olyan személyek számára, akiknek nem szükséges azokról tudniuk. A személyes adatokat legfeljebb 10 éves időtartamig őriznek meg. A megőrzési időszak végén a belső ellenőrzési tevékenységgel kapcsolatos információk, beleértve a személyes adatokat is, a Bizottság irattárába kerülnek át (5), vagy megsemmisítik azokat.
(10)
A Bizottság a belső ellenőrzési tevékenységek végzése során tiszteletben tartja a természetes személyeknek az Európai Unió Alapjogi Chartája 8. cikkének (1) bekezdése és a Szerződés 16. cikkének (1) bekezdése által elismert, a személyes adatok kezelésével kapcsolatos jogait, valamint az (EU) 2018/1725 rendelet által biztosított jogokat. Ezzel egyidejűleg a Bizottságnak meg kell felelnie a nemzetközi belső ellenőrzési szabványokban említett szigorú titoktartási szabályoknak, az (EU, Euratom) 2018/1046 rendelet 117. cikkének megfelelően.
(11)
Bizonyos körülmények között az érintettek (EU) 2018/1725 rendelet szerinti jogait össze kell egyeztetni a belső ellenőrzési tevékenységek szükségleteivel, a természetes és jogi személyekkel folytatott információcsere bizalmas kezelésével, valamint más érintettek alapvető jogainak és szabadságainak teljes körű tiszteletben tartásával. E célból az (EU) 2018/1725 rendelet 25. cikke (1) bekezdésének c), g) és h) pontja lehetőséget biztosít arra, hogy a Szolgálat korlátozza a 14–17., 19., 20. és 35. cikk alkalmazását, továbbá a 4. cikk (1) bekezdésének a) pontjában meghatározott átláthatóság elvének alkalmazását, amennyiben annak rendelkezései megfelelnek az említett rendelet 14–17., 19., 20. és 35. cikkében meghatározott jogoknak és kötelezettségeknek.
(12)
A belső ellenőrzési tevékenységek hatékonyságának biztosítása érdekében – a 45/2001/EK európai parlamenti és tanácsi rendelet helyébe lépő (EU) 2018/1725 rendelet (6) szerinti személyes adatok védelmével kapcsolatos szabványok tiszteletben tartása mellett – belső szabályokat kell elfogadni, amelyek alapján a Bizottság az érintettek jogait az (EU) 2018/1725 rendelet 25. cikke (1) bekezdésének c), g) és h) pontjával összhangban korlátozhatja.
(13)
A belső szabályoknak ki kell terjedniük minden olyan adatkezelési műveletre, amelyet a Bizottság a belső ellenőrzési tevékenységei során végez, függetlenül attól, hogy saját kezdeményezésre vagy kapott adatok alapján jár el, amennyiben az érintettek jogainak gyakorlása veszélyeztetheti a belső ellenőrzési tevékenységek végzését. Ezeknek a szabályoknak vonatkozniuk kell mindazon adatkezelési műveletekre, amelyekre az eljárások hivatalos megindítását megelőzően, az eljárás során, valamint az eredmény nyomon követésének ellenőrzésekor kerül sor.
(14)
Az (EU) 2018/1725 rendelet 14., 15. és 16. cikkének való megfelelés érdekében a Bizottságnak a saját honlapján közzétett adatvédelmi értesítés formájában átlátható és következetes módon tájékoztatnia kell az összes személyt a személyes adatainak kezelését magában foglaló bizottsági tevékenységekről, valamint a jogaikról. Adott esetben a Bizottságnak további biztosítékokat kell nyújtania annak biztosítása érdekében, hogy az érintettek egyenként, megfelelő formában tájékoztatást kapjanak.
(15)
Az (EU) 2018/1725 rendelet 25. cikke alapján a Bizottság a saját belső ellenőrzési tevékenységeinek védelme, a tagállami közigazgatási szervek vizsgálatainak védelme, a vizsgálati eszközök és módszerek védelme, valamint más személyek belső ellenőrzési tevékenységeihez kapcsolódó jogainak védelme érdekében is korlátozhatja az érintettek tájékoztatását és egyéb jogainak alkalmazását.
(16)
Emellett a hatékony együttműködés fenntartása érdekében szükséges lehet, hogy a Bizottság a bizottsági szolgálatok vagy más uniós intézmények, szervek, hivatalok és ügynökségek vagy a tagállami hatóságok és nemzetközi szervezetek, illetve az Ellenőrzésfelügyeleti Bizottság adatkezelési műveleteinek védelme érdekében korlátozza az érintettek jogainak alkalmazását. Ennek érdekében a Bizottságnak konzultálnia kell e szolgálatokkal, intézményekkel, szervekkel, hivatalokkal, ügynökségekkel, hatóságokkal és szervezetekkel, illetve az Ellenőrzésfelügyeleti Bizottsággal a korlátozások bevezetésének releváns okairól, valamint a korlátozások szükségességéről és arányosságáról.
(17)
Előfordulhat az is, hogy a Bizottságnak harmadik országoktól vagy nemzetközi szervezetektől kapott személyes adatokkal kapcsolatban kell korlátoznia az érintettek tájékoztatását és egyéb jogainak alkalmazását az érintett országokkal vagy szervezetekkel való együttműködés és ezáltal az Unió egy fontos közérdekű céljának védelme érdekében. Bizonyos körülmények között azonban az érintett érdeke vagy alapvető jogai fontosabbnak minősülhetnek a nemzetközi együttműködés érdekeinél.
(18)
A Bizottságnak átlátható módon kell kezelnie az összes korlátozást, és a megfelelő nyilvántartási rendszerben a korlátozások minden alkalmazását nyilvántartásba kell vennie.
(19)
Az (EU) 2018/1725 rendelet 25. cikkének (8) bekezdése értelmében az adatkezelők az érintettre vonatkozó korlátozás alkalmazásának okaira vonatkozó tájékoztatást elhalaszthatják, elhagyhatják vagy megtagadhatják, amennyiben e tájékoztatás bármilyen módon veszélyeztetné a korlátozás célját. Ez különösen az (EU) 2018/1725 rendelet 16. és 35. cikkében meghatározott jogok korlátozásának az esetében áll fenn.
(20)
Amennyiben az érintett egyéb jogait korlátozzák, az Belső Ellenőrzési Szolgálat adatkezelőjének eseti alapon kell értékelnie, hogy a korlátozásról szóló értesítés veszélyeztetné-e a korlátozás célját.
(21)
Az e határozatnak való megfelelés érdekében az Európai Bizottság adatvédelmi tisztviselőjének el kell végeznie a korlátozások alkalmazásának független felülvizsgálatát.
(22)
Az (EU) 2018/1725 rendelet a 45/2001/EK rendelet helyébe lép, átmeneti időszak nélkül, a hatálybalépése napjától számítva. A 45/2001/EK rendelet rendelkezett bizonyos jogok korlátozása alkalmazásának lehetőségéről. A belső ellenőrzési tevékenységek jogszerűsége veszélyeztetésének elkerülése érdekében ezt a határozatot a (EU) 2018/1725 rendelet hatálybalépésének időpontjától kell alkalmazni.
(23)
Az európai adatvédelmi biztos 2018. november 27-án nyilvánított véleményt,
ELFOGADTA EZT A HATÁROZATOT:
1. cikk
Tárgy és hatály
(1)   Ez a határozat meghatározza azokat a szabályokat, amelyeket a Bizottságnak az (EU, Euratom) 2018/1046 rendelet 117–123. cikke szerinti belső ellenőrzési tevékenységei során az érintettek adatkezelésről való tájékoztatása tekintetében az (EU) 2018/1725 rendelet 14., 15. é s 16. cikkének megfelelően követnie kell.
E határozat megállapítja továbbá azokat a feltételeket, amelyek mellett a Bizottság korlátozhatja az (EU) 2018/1725 rendelet 4., 14–17., 19., 20. és 35. cikkének alkalmazását ugyanezen rendelet 25. cikke (1) bekezdésének c), g) és h) pontjával összhangban.
(2)   Ez a határozat a személyes adatoknak a Bizottság által az (EU, Euratom) 2018/1046 rendelet 118. cikke és 119. cikkének (2) bekezdése szerinti feladatainak teljesítése érdekében végzett tevékenységek céljából vagy azokkal kapcsolatban végzett kezelésére alkalmazandó.
(3)   Ez a határozat a személyes adatok Bizottság általi kezelésére vonatkozik, amennyiben a Bizottság olyan személyes adatokat kezel, amelyeket azon információk tartalmaznak, amelyeket e cikkben említett tevékenységek céljából vagy azokkal kapcsolatban kezelnie kell.
2. cikk
Alkalmazandó kivételek és korlátozások
(1)   Amennyiben a Bizottság feladatait az (EU) 2018/1725 rendeletnek megfelelően az érintettek jogaira vonatkozóan gyakorolja, mérlegelnie kell, hogy alkalmazandó-e az említett rendeletben megállapított kivételek valamelyike.
(2)   E határozat 3–7. cikkére is figyelemmel a Bizottság korlátozhatja az (EU) 2018/1725 rendelet 14–17., 19., 20. és 35. cikkének alkalmazását, továbbá e rendelet 4. cikke (1) bekezdésének a) pontjában meghatározott átláthatóság elvének alkalmazását, amennyiben annak rendelkezései megfelelnek e rendelet 14–17., 19., 20. és 35. cikkében foglalt jogoknak és kötelezettségeknek, ha e jogok és kötelezettségek gyakorlása – egyebek mellett a vizsgálati eszközök és módszerek feltárása révén – veszélyeztetné a Bizottságnak az (EU, Euratom) 2018/1046 rendelet 118. cikke és 119. cikkének (2) bekezdése szerinti tevékenységei célját, vagy hátrányosan érintené más érintettek jogait és szabadságait.
(3)   A 3–7. cikkre is figyelemmel, a Bizottság más uniós intézményektől, szervektől, ügynökségektől és hivataloktól, illetékes tagállami vagy harmadik országbeli hatóságoktól vagy nemzetközi szervezetektől kapott személyes adatok vonatkozásában korlátozhatja az e cikk (2) bekezdésében említett jogokat és kötelezettségeket az alábbi körülmények fennállása esetén:
a)
amennyiben e jogok gyakorlását és kötelezettségek teljesítését más uniós intézmények, szervek, ügynökségek és hivatalok korlátozhatják az (EU) 2018/1725 rendelet 25. cikkében meghatározott vagy az említett rendelet IX. fejezetével, az (EU) 2016/794 európai parlamenti és tanácsi rendelettel (7) vagy az (EU) 2017/1939 tanácsi rendelettel (8) összhangban meghatározott egyéb jogi aktusok alapján;
b)
ha e jogok és kötelezettségek gyakorlását a tagállamok illetékes hatóságai az (EU) 2016/679 európai parlamenti és tanácsi rendelet (9) 23. cikkében említett jogi aktusok vagy az (EU) 2016/680 európai parlamenti és tanácsi irányelv (10) 13. cikkének (3) bekezdését, 15. cikkének (3) bekezdését vagy 16. cikkének (3) bekezdését átültető nemzeti intézkedések alapján korlátozhatják;
c)
ha e jogok és kötelezettségek gyakorlása veszélyeztetheti a Bizottság belső ellenőrzési tevékenységei végzése során harmadik országokkal vagy nemzetközi szervezetekkel folytatott együttműködését.
A korlátozásoknak az első albekezdés a) és b) pontjában említett körülmények esetén történő alkalmazását megelőzően a Bizottság konzultál az érintett uniós intézményekkel, szervekkel, ügynökségekkel, hivatalokkal vagy illetékes tagállami hatóságokkal, kivéve, ha a Bizottság számára egyértelmű, hogy az említett pontokban hivatkozott jogi aktusok valamelyike előírja a korlátozás alkalmazását, vagy az ilyen konzultáció veszélyeztetné a Bizottságnak az (EU, Euratom) 2018/1046 rendelet 118. cikke és 119. cikkének (2) bekezdése szerinti tevékenységei célját.
Az első albekezdés c) pontja nem alkalmazandó abban az esetben, ha a harmadik országokkal vagy nemzetközi szervezetekkel való együttműködésre vonatkozó bizottsági érdeknél nagyobb súlyt képviselnek az érintettek érdekei vagy alapvető jogai és szabadsága.
(4)   Az (1), (2) és (3) bekezdés nem érinti az (EU) 2018/1725 rendelet 25. cikke alapján az érintettek tájékoztatására és egyes jogok korlátozására vonatkozóan belső szabályokat megállapító egyéb bizottsági határozatok alkalmazását és a Bizottság eljárási szabályzatának 23. cikkét.
3. cikk
Az érintettek tájékoztatása
A Bizottság saját honlapján közzéteszi azon adatvédelmi értesítéseket, amelyek az összes érintettet tájékoztatják a személyes adataiknak az (EU, Euratom) 2018/1046 rendelet 118. cikke és 119. cikkének (2) bekezdése szerinti feladatok céljából történő kezelésével járó bizottsági tevékenységekről. A Bizottság adott esetben biztosítja, hogy az érintettek a megfelelő formában egyénileg tájékoztatásban részesüljenek.
Amennyiben a Bizottság részben vagy egészben korlátozza az olyan érintettek tájékoztatását, akiknek adatait az (EU, Euratom) 2018/1046 rendelet 118. cikke és 119. cikkének (2) bekezdése szerinti feladatai céljából kezeli, a 6. cikkel összhangban feljegyzi és nyilvántartásba veszi a korlátozás okait.
4. cikk
Az érintettek hozzáféréshez, törléshez és az adatkezelés korlátozásához való joga
(1)   Amennyiben a Bizottság részben vagy egészben korlátozza az érintetteknek az (EU) 2018/1725 rendelet 17., 19. és 20. cikkében említett hozzáférési, törlési vagy adatkezelés-korlátozási jogát, a hozzáférés, törlés vagy adatkezelés-korlátozás iránti kérelemre adott válaszában tájékoztatja az érintettet az alkalmazott korlátozásról és annak fő okairól, valamint arról, hogy panasszal élhet az európai adatvédelmi biztosnál, vagy bírósági jogorvoslatot kérhet az Európai Unió Bíróságánál.
(2)   Az e cikk (1) bekezdésében említett korlátozás okairól szóló tájékoztatást el lehet halasztani, el lehet hagyni vagy meg lehet tagadni, amennyiben meghiúsítaná a korlátozás célját.
(3)   A Bizottság e határozat 6. cikkével összhangban feljegyzi a korlátozás okait.
(4)   Amennyiben a hozzáférés jogát részben vagy egészben korlátozták, az érintett az európai adatvédelmi biztos közvetítésével gyakorolja hozzáférési jogát az (EU) 2018/1725 rendelet 25. cikkének (6), (7) és (8) bekezdésével összhangban.
5. cikk
Az érintett tájékoztatása az adatvédelmi incidensről
Amennyiben a Bizottság korlátozza az érintettnek az adatvédelmi incidensről való, az (EU) 2018/1725 rendelet 35. cikke szerinti tájékoztatását, e határozat 6. cikkével összhangban feljegyzi és nyilvántartásba veszi a korlátozás okait.
6. cikk
A korlátozások feljegyzése és nyilvántartásba vétele
A Bizottság feljegyzi az e határozat alapján alkalmazott korlátozások okait, beleértve a korlátozás szükségességének és arányosságának értékelését, figyelembe véve az (EU) 2018/1725 rendelet 25. cikkének (2) bekezdésében szereplő vonatkozó elemeket.
Ebből a célból fel kell jegyezni, hogy a jog gyakorlása milyen módon veszélyeztetné a Bizottságnak az (EU, Euratom) 2018/1046 rendelet 118. cikke és 119. cikkének (2) bekezdése szerinti tevékenységei célját vagy a 2. cikk (2) vagy (3) bekezdése alapján alkalmazott korlátozásokat, illetve hogyan érintené hátrányosan más érintettek jogait és szabadságait.
A feljegyzést és – adott esetben – az alapul szolgáló ténybeli és jogi elemeket tartalmazó dokumentumokat nyilvántartásba kell venni. Ezeket kérésre az európai adatvédelmi biztos rendelkezésére kell bocsátani.
7. cikk
A korlátozások időtartama
(1)   Az e határozat 3., 4. és 5. cikkében említett korlátozások mindaddig alkalmazandók, amíg azok okai fennállnak.
(2)   Amennyiben az e határozat 3. vagy 5. cikkében említett korlátozás okai már nem állnak fenn, a Bizottság feloldja a korlátozásokat, és az érintettet tájékoztatja a korlátozás legfőbb okairól. Ezzel egyidejűleg a Bizottság tájékoztatja az érintettet arról, hogy panasszal élhet az európai adatvédelmi biztosnál, vagy bírósági jogorvoslatot kérhet az Európai Unió Bíróságánál.
(3)   A Bizottság e határozat elfogadásától számítva 6 havonta és a vonatkozó belső ellenőrzési tevékenység lezárása előtt és után felülvizsgálja a 3. és 5. cikkben említett korlátozások alkalmazását. Ezt követően a Bizottság évente felülvizsgálja a korlátozás/halasztás fenntartásának szükségességét.
8. cikk
Az Európai Bizottság adatvédelmi tisztviselője által végzett felülvizsgálat
Az Európai Bizottság adatvédelmi tisztviselőjét indokolatlan késedelem nélkül tájékoztatni kell minden olyan esetben, amikor az érintettek jogait e határozattal összhangban korlátozzák. Kérésre az adatvédelmi tisztviselő számára hozzáférést kell biztosítani a nyilvántartáshoz, valamint az alapul szolgáló ténybeli és jogi elemeket tartalmazó dokumentumokhoz.
Az adatvédelmi tisztviselő kérheti a korlátozás felülvizsgálatát. Az adatvédelmi tisztviselőt a kért felülvizsgálat eredményéről írásban tájékoztatják.
9. cikk
Hatálybalépés
Ez a határozat az Európai Unió Hivatalos Lapjában való kihirdetésének napján lép hatályba.
Ezt a határozatot 2018. december 11-től kell alkalmazni.
Kelt Brüsszelben, 2018. december 11-én.
a Bizottság részéről
az elnök
Jean-Claude JUNCKER
(1)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).
(2)  C(2017) 4435 final.
(3)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
(4)  Létrehozva 2000 októberében, SEC(2000)1808/3.
(5)  Az iratoknak a Bizottságon belüli megőrzését a közös dokumentummegőrzési lista szabályozza (ennek legfrissebb verziója a SEC (2012) 713 dokumentum), amely egy olyan megőrzési ütemtervet tartalmaz, amely megállapítja a különböző típusú bizottsági dokumentumok megőrzési idejét.
(6)  Az Európai Parlament és a Tanács 2000. december 18-i 45/2001/EK rendelete a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).
(7)  Az Európai Parlament és a Tanács (EU) 2016/794 rendelete (2016. május 11.) a Bűnüldözési Együttműködés Európai Uniós Ügynökségéről (Europol), valamint a 2009/371/IB, a 2009/934/IB, a 2009/935/IB, a 2009/936/IB és a 2009/968/IB tanácsi határozat felváltásáról és hatályon kívül helyezéséről (HL L 135., 2016.5.24., 53. o.).
(8)  A Tanács (EU) 2017/1939 rendelete (2017. október 12.) az Európai Ügyészség létrehozására vonatkozó megerősített együttműködés bevezetéséről (HL L 283., 2017.10.31., 1. o.).
(9)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).
(10)  Az Európai Parlament és a Tanács (EU) 2016/680 irányelve (2016. április 27.) a személyes adatoknak az illetékes hatóságok által a bűncselekmények megelőzése, nyomozása, felderítése, a vádeljárás lefolytatása vagy büntetőjogi szankciók végrehajtása céljából végzett kezelése tekintetében a természetes személyek védelméről és az ilyen adatok szabad áramlásáról, valamint a 2008/977/IB tanácsi kerethatározat hatályon kívül helyezéséről (HL L 119., 2016.5.4., 89. o.).

Summary:
Az érintettek jogainak korlátozása – a Bizottság belső szabályai
Az érintettek jogainak korlátozása – a Bizottság belső szabályai
 
ÖSSZEFOGLALÓ AZ ALÁBBI DOKUMENTUMOKRÓL:
A Bizottság (EU) 2018/1927 határozata – a személyes adatoknak az Európai Bizottság által a versenyjog területén történő kezelése tekintetében az érintettek tájékoztatására és egyes jogok korlátozására vonatkozó belső szabályok megállapításáról
A Bizottság (EU) 2018/1961 határozata – a személyes adatok kezelése tekintetében az érintettek tájékoztatására és egyes jogok korlátozására vonatkozó belső szabályok megállapításáról
A Bizottság (EU) 2018/1962 határozata – a személyes adatoknak az érintettek személyes adataik kezelésével kapcsolatos tájékoztatása és egyes jogaik korlátozása tekintetében az Európai Csalás Elleni Hivatal (OLAF) általi kezelésére vonatkozó belső szabályok megállapításáról
A Bizottság (EU) 2018/1996 határozata – a személyes adatok piacvédelmi és kereskedelempolitikai vizsgálatok céljából történő kezelése tekintetében az érintettek tájékoztatására és egyes jogaik korlátozására vonatkozó részletes belső szabályok megállapításáról
A Bizottság (EU) 2019/154 határozata az érintettek egészségügyi aktájához való hozzáférési jog korlátozására vonatkozó belső szabályok megállapításáról
A Bizottság (EU) 2019/165 határozata az igazgatási vizsgálatok, fegyelmi előeljárások, fegyelmi és felfüggesztési eljárások tekintetében az érintettek Bizottság általi tájékoztatására és egyes adatvédelmi jogainak korlátozására vonatkozó belső szabályok megállapításáról
A Bizottság (EU) 2019/236 határozata – az uniós intézmények belső biztonsága érdekében az érintettek személyes adatainak a Bizottság általi kezelésével kapcsolatos tájékoztatására és egyes adatvédelmi jogainak korlátozására vonatkozó belső szabályok megállapításáról
MI E HATÁROZATOK CÉLJA?
Meghatározzák azokat a belső szabályokat, amelyek alapján az Európai Bizottság korlátozhatja az egyének azon jogait, amelyeket az (EU) 2018/1725 rendelet alapján gyakorolnak. A belső szabályok a személyes adatok bizonyos területeken történő kezelésére és meghatározott célokra vonatkoznak.
FŐBB PONTOK
A személyes adatok bármely azonosított vagy azonosítható természetes személyre („érintett”) vonatkozó információk. Azonosítható az a természetes személy, aki közvetlen vagy közvetett módon, különösen valamely azonosító, például név, szám, helymeghatározó adat, online azonosító vagy a természetes személy testi, fiziológiai, genetikai, szellemi, gazdasági, kulturális vagy szociális azonosságára vonatkozó egy vagy több tényező alapján azonosítható.
A személyes adatok védelmére és szabad áramlására vonatkozó új uniós jogi keret különösen az alábbiakból áll:az általános adatvédelmi rendelet (GDPR), amely meghatározza az egyének jogait a személyes adataik tekintetében, védi őket a személyes adataik Unión belüli kezelése tekintetében, és biztosítja az ilyen adatok szabad áramlását;  Az (EU) 2018/1725 rendelet, amely meghatározza a személyek jogait a személyes adataik tekintetében, védi őket a személyes adataiknak az uniós intézmények, szervek, hivatalok és ügynökségek általi kezelése tekintetében, és biztosítja ezeknek az adatoknak a szabad áramlását.  Ezeket a rendeleteket egyenértékűnek kell tekinteni, és úgy is kell értelmezni.
Az (EU) 2018/1725 rendelet 25. cikke előírja, hogy bizonyos esetekben az uniós intézmények és szervek korlátozhatják az egyének jogait, feltéve, hogy az ilyen korlátozásokat az uniós jog határozza meg. Ezzel összhangban a Bizottság hét bizottsági határozatot fogadott el, amelyek megalapozzák a lehetséges korlátozásokat az EU általános, közérdekű, fontos célkitűzéseinek védelme érdekében.
E határozatok alapján és a korlátozások szükségességének és arányosságának eseti értékelését követően az Európai Bizottság eldönti, hogy az egyén jogait egy adott esetben korlátozni kell-e.
Az egyének alábbi jogai korlátozhatók:az alábbiakról való tájékoztatáshoz való jog:a személyes adataik kezelése; ésa személyes adataikkal való jogsértés, amely nagymértékben veszélyeztetheti a jogaikat és szabadságaikat;  a személyes adataikhoz való hozzáféréshez való joguk, a személyes adataik törléséhez való joguk vagy a személyes adataik kezelésének korlátozásához való joguk.  A hét bizottsági határozat ugyanazt a formátumot követi, és mindegyik tartalmazza az alábbi elemek némelyikét, illetve mindegyikét:Tárgy és hatály Egy érintett minden egyes kérésének esetről esetre történő vizsgálatára vonatkozó követelmény.    Vonatkozó kivételek és/vagy korlátozások Egy korlátozás alkalmazása előtt a Bizottságnak először meg kell vizsgálnia, hogy az érintettek jogaira vonatkozó kivételek közül bármelyik alkalmazandó-e az (EU) 2018/1725 rendeletben meghatározottak szerint.    Az érintettek tájékoztatása A Bizottságnak a honlapján közzé kell tennie azokat az adatvédelmi értesítéseket, amelyek tájékoztatják az érintetteket az érintett területen végzett adatkezelési tevékenységeiről.  A Bizottságnak a megfelelő formában külön értesítenie kell azokat a személyeket, akiket személyesen érint a vonatkozó területek egyikén végzett vizsgálat vagy egy intézkedés.    Az érintettek jogai személyes adataik eléréséhez, törléséhez vagy kezelésük korlátozásához Ha a Bizottság korlátozza a személyes adatokhoz való hozzáférést, a törlési jogot és/vagy a kezelés korlátozására vonatkozó jogot, köteles tájékoztatni az érintettet az alkalmazott korlátozásról, az alkalmazásának fő okairól és a panasztétel lehetőségéről az európai adatvédelmi biztosnál vagy a bírósági jogorvoslat kérésének lehetőségéről az Európai Unió Bíróságánál.    A korlátozások rögzítése és nyilvántartásba vétele A Bizottságnak rögzítenie kell az alkalmazott korlátozások indokait, beleértve a szükségesség és az arányosság vizsgálatát.    A korlátozások időtartama A korlátozások továbbra is érvényben maradnak, amíg az őket megalapozó okok érvényesek.    Felülvizsgálat az Európai Bizottság adatvédelmi tisztviselője által Az adatvédelmi tisztviselőt indokolatlan késedelem nélkül tájékoztatni kell, ha az érintettek jogai korlátozás alá esnek.  Kérésre az adatvédelmi tisztviselőnek hozzáférést kell biztosítani a nyilvántartáshoz és minden olyan dokumentumhoz, amely az alapvető ténybeli és jogi elemeket tartalmazza.  Az adatvédelmi tisztviselő kérheti a korlátozás felülvizsgálatát, és írásban tájékoztatni kell a kért felülvizsgálat eredményéről.    A hét bizottsági határozat kiterjed az érintettek korlátozására az alábbi területeken:Az uniós intézmények belső biztonsága A személyes adatoknak a személyek, eszközök és információk biztonsága érdekében a Bizottságban történő kezelésére vonatkozik.  A Bizottság egyénileg tájékoztatja személyes adataik kezeléséről a tanúkat és a biztonsági vizsgálatban érintett személyeket.  A Bizottságnak továbbá külön értesítenie kell azokat az érintetteket, akiknek az adatait az (EU, Euratom) 2015/443 bizottsági határozat 7. cikkének (5) bekezdése szerinti háttérellenőrzések esetében kezelik.  Egyénileg tájékoztatnia kell azokat a személyeket, akiknek az adatait a Bizottság helyiségeinek, valamint kommunikációs és információs rendszereinek és berendezéseinek átkutatása során kezelik.    Igazgatási vizsgálatok, fegyelmi előeljárások, fegyelmi és felfüggesztési eljárások Az (EU) 2018/1725 rendelet szerinti jogok és kötelezettségek korlátozhatók, ha azok veszélyeztetnék az igazgatási vizsgálatok, fegyelmi előeljárások, fegyelmi és felfüggesztési eljárások célját, vagy befolyásolnák más érintettek jogait és szabadságait.    Egészségügyi adatok A Bizottság eseti alapon korlátozhatja az érintettek azon jogát, hogy közvetlenül hozzáférjenek a pszichológiai vagy pszichiátriai jellegű egészségügyi adataikhoz, amennyiben az ilyen adatokhoz való hozzáférés veszélyt jelenthet az érintett egészségére.  Ennek a korlátozásnak arányosnak kell lennie azzal, ami feltétlenül szükséges az érintett védelme érdekében.    Piacvédelmi és kereskedelempolitikai vizsgálatok Az (EU) 2018/1725 rendelet szerinti jogok és kötelezettségek korlátozhatók, ha azok veszélyeztetnék a Bizottság kereskedelempolitikai és piacvédelmi tevékenységének célját, vagy hátrányosan befolyásolnák más érintettek jogait és szabadságait.    Európai Csalás Elleni Hivatal (OLAF) A személyes adatoknak az OLAF által történő kezelésére vonatkozik (valamint a személyes adatoknak a Bizottság szolgálatai és végrehajtó ügynökségei által történő kezelésére, amelyeket az OLAF-nak továbbítani kell), amelyet a feladatai ellátása érdekében végez.  Az OLAF általi vizsgálatok teljesen függetlenek a Bizottságtól.  Az OLAF dönti el, hogy az érintettek jogaira vonatkozóan kell-e alkalmazni bármilyen kivételt.  Azokat az adatvédelmi értesítéseket, amelyek tájékoztatják az érintetteket a személyes adataik kezelésével kapcsolatos tevékenységekről, az OLAF honlapján teszik közzé.  Az OLAF adatvédelmi tisztviselője felülvizsgálja az érintettek jogainak bármely korlátozását.    Belső ellenőrzési tevékenységek Az (EU) 2018/1725 rendelet szerinti jogokat és kötelezettségeket a Bizottság belső ellenőrzési tevékenységei során végzett kezelési műveletek részeként korlátozhatja, ha az érintettek jogainak gyakorlása – egyebek mellett az ellenőrzés eszközeinek és módszereinek feltárása révén – veszélyeztetné a belső ellenőrzés lefolytatását, vagy hátrányosan befolyásolná más érintettek jogait és szabadságait.  Emellett szükséges lehet, hogy a Bizottság a bizottsági szolgálatok vagy más uniós intézmények, szervek, hivatalok és ügynökségek vagy a tagállami hatóságok és nemzetközi szervezetek, illetve az Ellenőrzésfelügyeleti Bizottság adatkezelési műveleteinek védelme érdekében korlátozza az érintettek jogainak alkalmazását.  A Bizottság a Bizottság honlapján közzétett adatvédelmi értesítés útján tájékoztatja a személyeket a személyes adataik kezelésével kapcsolatos belső ellenőrzési tevékenységeiről és jogaikról. Adott esetben a Bizottság gondoskodik arról, hogy az érintetteket külön, megfelelő formában tájékoztassák.    Verseny Az (EU) 2018/1725 rendelet szerinti jogok és kötelezettségek korlátozhatók, ha azok – egyebek mellett például a vizsgálati eszközök és módszerek feltárása révén – veszélyeztetnék a Bizottság vizsgálati és végrehajtási tevékenységének célját, vagy hátrányosan befolyásolnák más érintettek jogait és szabadságait.    
MIKORTÓL HATÁLYOSAK EZEK A HATÁROZATOK?
Az (EU) 2018/1927, az (EU) 2018/1961, az (EU) 2018/1962, az (EU) 2018/1996 és az (EU) 2019/154 határozatok 2018. december 11. óta hatályosak.  Az (EU) 2019/165 határozat 2019. február 7. óta hatályos.  Az (EU) 2019/236 határozat 2019. február 11. óta hatályos.  
HÁTTÉR
További információk:Az adatvédelmi szabályok 2018-as reformja (Európai Bizottság).  
FŐ DOKUMENTUMOK
A Bizottság (EU) 2018/1927 határozata (2018. december 5.) a személyes adatoknak az Európai Bizottság által a versenyjog területén történő kezelése tekintetében az érintettek tájékoztatására és egyes jogok korlátozására vonatkozó belső szabályok megállapításáról (HL L 313., 2018.12.10., 39–44. o.)
A Bizottság (EU) 2018/1961 határozata (2018. december 11.) a személyes adatok kezelése tekintetében az érintettek tájékoztatására és egyes jogok korlátozására vonatkozó belső szabályok megállapításáról (HL L 315., 2018.12.12., 35–40. o.)
A Bizottság (EU) 2018/1962 határozata (2018. december 11.) a személyes adatoknak az érintettek személyes adataik kezelésével kapcsolatos tájékoztatása és az (EU) 2018/1725 európai parlamenti és tanácsi rendelet 25. cikkének megfelelően egyes jogaik korlátozása tekintetében az Európai Csalás Elleni Hivatal (OLAF) általi kezelésére vonatkozó belső szabályok megállapításáról (HL L 315., 2018.12.12., 41–46. o.)
A Bizottság (EU) 2018/1996 határozata (2018. december 14.) a személyes adatok piacvédelmi és kereskedelempolitikai vizsgálatok céljából történő kezelése tekintetében az érintettek tájékoztatására és egyes jogaik korlátozására vonatkozó részletes belső szabályok megállapításáról (HL L 320., 2018.12.17., 40–44. o.)
A Bizottság (EU) 2019/154 határozata (2019. január 30.) az érintettek egészségügyi aktájához való hozzáférési jog korlátozására vonatkozó belső szabályok megállapításáról (HL L 27., 2019.1.31., 33–35. o.)
A Bizottság (EU) 2019/165 határozata (2019. február 1.) az igazgatási vizsgálatok, fegyelmi előeljárások, fegyelmi és felfüggesztési eljárások tekintetében az érintettek Bizottság általi tájékoztatására és egyes adatvédelmi jogainak korlátozására vonatkozó belső szabályok megállapításáról (HL L 32., 2019.2.4., 9–13. o.)
A Bizottság (EU) 2019/236 határozata (2019. február 7.) az uniós intézmények belső biztonsága érdekében az érintettek személyes adatainak Európai Bizottság általi kezelésével kapcsolatos tájékoztatására és egyes adatvédelmi jogainak korlátozására vonatkozó belső szabályok megállapításáról (HL L 37., 2019.2.8., 144–149. o.)
KAPCSOLÓDÓ DOKUMENTUMOK
Alkalmazandó az Európai Bizottság számára:
Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39–98. o)
A Bizottság (EU, Euratom) 2017/46 határozata (2017. január 10.) az Európai Bizottság kommunikációs és információs rendszereinek biztonságáról (HL L 6., 2017.1.11., 40–51. o.)
Az 2017/46 határozat későbbi módosításait belefoglalták az eredeti szövegbe. Ez az egységes szerkezetbe foglalt változat kizárólag tájékoztató jellegű.
A Bizottság (EU, Euratom) 2015/443 határozata (2015. március 13.) a Bizottságon belüli biztonságról (HL L 72., 2015.3.17., 41–52. o.)
Az uniós országokban alkalmazandó:
Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) (HL L 119., 2016.5.4., 1–88. o.)
Lásd az egységes szerkezetbe foglalt változatot.
Az Európai Parlament és a Tanács (EU) 2016/680 irányelve (2016. április 27.) a személyes adatoknak az illetékes hatóságok által a bűncselekmények megelőzése, nyomozása, felderítése, a vádeljárás lefolytatása vagy büntetőjogi szankciók végrehajtása céljából végzett kezelése tekintetében a természetes személyek védelméről és az ilyen adatok szabad áramlásáról, valamint a 2008/977/IB tanácsi kerethatározat hatályon kívül helyezéséről (HL L 119., 2016.5.4., 89–131. o.)
Lásd az egységes szerkezetbe foglalt változatot.
utolsó frissítés 03.04.2019